Saudi-Arabia ja Venäjä ajautuvat vaikeuksiin.

Raakaöljytynnyrin hinta liikkuu 50 dollarin molemmin puolin öljyntuottajamaiden kartellin Opecin pettymykseksi.

Opec on supistanut tuotantoaan tammikuusta alkaen 1,8 miljoonalla barrelilla vuorokaudessa. Rajoitusten piti loppua kesäkuussa, mutta Opec aikoo jatkaa ja kenties jopa kasvattaa niitä vuoden loppuun hintatason nostamiseksi.

Hintojen pitäisi kallistua, kun tuotantoa ja tarjontaa supistetaan. Näin ei ole kuitenkaan käynyt Opecin toivomassa määrin. Se johtuu siitä, että kartellin ulkopuolinen Yhdysvallat on pystynyt kasvattamaan liuskeöljytuotantoa uuden tekniikan avulla.

Öljyn maailmanmarkkinahinnat ovat heilahdelleet poikkeuksellisen paljon kymmenen viime vuoden aikana. Pohjanmeren Brent-laatu maksoi korkeimmillaan 140 dollaria vuonna 2008. Finanssikriisin aikana hinta romahti alle 50 dollariin, mutta se kohosi muutamassa vuodessa taas yli 120 dollariin.

Uusi halvan öljyn kausi alkoi 2014, eikä sille näy loppua. Opec on reagoinut tilanteeseen hitaasti, sillä Saudi-Arabia ei suostunut aluksi leikkaamaan tuotantoaan. Se taisteli markkinaosuuksistaan ja yritti pudottaa amerikkalaisen liuskeöljyn markkinoilta.

Liuskeöljyn tuotantokustannukset ovat kuitenkin laskeneet, ja kannattavuusraja liikkuu monin paikoin 40 dollarissa tynnyriltä. Vielä muutama vuosi sitten tuotanto ei kannattanut alle 60 dollarin hinnoilla.

Iranin ja Irakin tuotanto kasvaa.

Kymmenen vuotta sitten uskottiin, että öljyn hinta nousee, kun Aasian keskiluokka kasvaa ja ostaa henkilöautoja. Mutta nyt hybridiautot yleistyvät, polttoainetehokkuus paranee ja liikenne sähköistyy.

Oxfordin yliopiston professori Dieter Helm uskoo, ettei öljyn hinta palaa enää koskaan takavuosien huippulukuihin.

Hän osoittaa kirjassaan Burn out: The Endgame for Fossil Fuels, että liuskeöljy ja uusiutuva energia vähentävät perinteisen öljyn kysyntää pysyvästi. Samaan aikaan Iranin ja Irakin tuotanto kasvaa, mikä pitää öljyn hinnan jatkossakin 40–60 dollarin tasolla.

Kuluttajat hyötyvät halvoista hinnoista, mutta öljytuloista riippuvaiset maat kuten Venäjä ja Venezuela kärsivät.

Halvalla öljyllä on laajakantoisia seurauksia. Lähi-idän kriisit sekä Venäjän geopoliittinen pullistelu johtuvat Helmin mukaan ainakin osittain öljyn halpenemisesta.

Öljyn hinta alkoi kohota voimakkaasti presidentti Vladimir Putinin valtakaudella 2000-luvun alussa.

Mutta nyt hinta on taas alamaissa, ja Helm ennustaa, että Venäjä ajautuu yhä pahempiin vaikeuksiin. Hän muistuttaa, että Neuvostoliitto hajosi raakaöljyn hinnan romahdettua 1980-luvulla.

Saudi-Arabian tilanne on vielä hankalampi, sillä se ei tuota oikeastaan mitään muuta kuin öljyä. Helmin mukaan maan nykyinen korkea elintaso tulee väistämättä putoamaan, ellei se pysty monipuolistamaan talouttaan.

Saudi-Arabian budjetti on kroonisesti alijäämäinen – se on rakennettu sadan dollarin tynnyrihinnan mukaan.

Helm uskoo, että öljypelin voittajaksi nousee lopulta Yhdysvallat, koska siitä on tulossa energian suhteen omavarainen. Liuskeöljyn tuotanto kasvaa, samoin uusiutuvan energian.

Helm ei ole huolissaan myöskään Euroopasta, jolla ei ole suuria öljyvaroja. Hänen mukaansa uusiutuva energia ja uusi teknologia kohentavat Euroopan suhteellista asemaa maailmassa.

Öljyä syrjäytetään muovin valmistuksessa.

Suuret kansainväliset öljy-yhtiöt siirtävät painopistettä öljystä kaasuun ja uusiutuvaan energiaan, sillä öljyteollisuudessa ei ole kasvunäkymiä.

Öljynjalostaja Neste on tuottanut jo pitkään biodieseliä ja laajentaa nyt liiketoimintaansa biomuoveihin.

Yhtiö on kehittänyt teurastamojen eläinjäterasvasta ja ruokateollisuuden paistorasvasta biomuovin raaka-ainetta, jota jalostetaan polypropeeniksi. Tarkoituksena on korvata fossiilinen öljy ja käyttää raaka-aineita, jotka maatuvat verrattain nopeasti.

Nesteen mukaan biomuovi vastaa perinteisen muovin ominaisuuksia. Kuluttajat voivat käyttää esineitä ja pakkauksia entiseen tapaan. Ne voidaan kierrättää tai niistä voidaan tuottaa uusiutuvaa energiaa jätehuollon polttolaitoksissa.

Biomuovi kiinnostaa myös huonekaluteollisuutta. Neste on jo sopinut yhteistyöstä ruotsalaisen Ikean kanssa, jonka tavoitteena on käyttää tulevaisuudessa vain uusiutuvista tai kierrätettävistä raaka-aineista valmistettua muovia.